L 37/52
SK
Úradný vestník Európskej únie
18.2.2022
ROZHODNUTIE KOMISIE (EÚ) 2022/220 z 15. februára 2022 o pozícii, ktorú má Európska únia zaujať v spoločnom výbore zriadenom Memorandom o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu, pokiaľ ide o prijatie pracovného dojednania týkajúceho sa spolupráce v oblasti ohlasovania nehôd a incidentov v civilnom letectve, a o vymenovaní predsedu Európskej únie v spoločnom výbore
EURÓPSKA KOMISIA,
so zreteľom na Zmluvu o fungovaní Európskej únie, so zreteľom na rozhodnutie Rady 2012/243/EÚ z 8. marca 2012 o uzavretí Memoranda o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu (1), a o ustanovení súvisiacich postupov, a najmä na jeho článok 4 ods.
1, keďže: (1)
Memorandum o spolupráci medzi Európskou úniou a Medzinárodnou organizáciou civilného letectva, ktorým sa poskytuje rámec pre posilnenú spoluprácu, bolo podpísané 28. apríla 2011 v Montreale a 4. mája 2011 v Bruseli.
Memorandum o spolupráci sa odo dňa jeho podpísania až do nadobudnutia jeho platnosti vykonávalo predbežne.
(2)
Memorandum o spolupráci bolo v mene Únie schválené rozhodnutím 2012/243/EÚ.
Memorandum o spolupráci nadobudlo platnosť 8. marca 2012.
(3)
Podľa oddielu 3.3 memoranda o spolupráci zmluvné strany môžu ustanoviť podmienky organizácie spolupráce s určením vzájomne dohodnutých mechanizmov a postupov nevyhnutných na účinnú realizáciu činností spolupráce ustanovených v prílohách k memorandu o spolupráci.
(4)
V oddiele 7.1 memoranda o spolupráci sa zriaďuje spoločný výbor, ktorý pozostáva zo zástupcov každej zmluvnej strany.
Podľa oddielu 7.3 písm.
c) je spoločný výbor zodpovedný za schvaľovanie príloh k memorandu o spolupráci a pracovných dojednaní v rozsahu pôsobnosti príloh.
(5)
Na základe pracovného dojednania z 21. septembra 2011 strany úspešne spolupracujú v oblasti ohlasovania nehôd a incidentov v civilnom letectve.
Vzhľadom na vývoj v tejto oblasti, a najmä na to, že Agentúra Európskej únie pre bezpečnosť letectva prevzala príslušné funkcie Spoločného výskumného centra, sa považuje za potrebné nahradiť pracovné dojednanie z 21. septembra 2011 novým pracovným dojednaním medzi stranami týkajúcim sa spolupráce v oblasti ohlasovania nehôd a incidentov v civilnom letectve.
Nové pracovné dojednanie sa má prijať na nadchádzajúcom zasadnutí spoločného výboru.
(6)
V súlade s článkom 4 ods.
1 rozhodnutia Rady o uzavretí memoranda o spolupráci Komisia po porade s osobitným výborom ustanoveným Radou a po plnom zohľadnení jeho stanoviska určí pozíciu, ktorú má Únia zaujať v spoločnom výbore, pokiaľ ide o rozhodnutia v súvislosti s pracovnými dojednaniami.
(7)
Konzultácie s osobitným výborom sa uskutočnili 25. januára 2022.
(8)
Pozícia, ktorú má Únia zaujať v spoločnom výbore, pokiaľ ide o prijatie pracovného dojednania týkajúceho sa spolupráce v oblasti ohlasovania nehôd a incidentov v civilnom letectve, by sa preto mala prijať.
(1) Ú. v.
EÚ L 121, 8.5.2012, s. 16.